               19.6.2018

               SK

               Úradný vestník Európskej únie

               C 215/241

         P8_TA(2016)0364
   Žiadosť o zbavenie imunity Giorgosa Grammatikakisa
   Rozhodnutie Európskeho parlamentu zo 4. októbra 2016 o žiadosti o zbavenie imunity Giorgosa Grammatikakisa (2016/2084(IMM))
   (2018/C 215/35)

      Európsky parlament,

               —

               so zreteľom na žiadosť o zbavenie imunity Giorgosa Grammatikakisa, ktorú 1. apríla 2016 predložil zástupca prokurátora Najvyššieho súdu Helénskej republiky v súvislosti s konaním na návrh prokurátora mesta Rethymno z dôvodu porušenia dôvery vo výkon jeho povinností, ktorého sa spolu s inými dopustil v meste Rethymno na Kréte v rokoch 2000 – 2002 (pod referenčným číslom: ABM:AB05/1956), a ktorá bola oznámená na plenárnej schôdzi 27. apríla 2016,

               —

               so zreteľom na skutočnosť, že Giorgos Grammatikakis sa vzdal svojho práva na vypočutie v súlade s článkom 9 ods. 5 rokovacieho poriadku,

               —

               so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,

               —

               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010 a 6. septembra 2011 a 17. januára 2013 (1),

               —

               so zreteľom na článok 62 Ústavy Helénskej republiky, článok 54 gréckeho občianskeho súdneho poriadku a článok 83 rokovacieho poriadku gréckeho Parlamentu,

               —

               so zreteľom na návrh č. 5181/18.11.2015 podaný prokurátorom odvolacieho súdu na Kréte,

               —

               so zreteľom na správu zo 7. apríla 2015 o vystúpení poslanca Európskeho parlamentu Giorgosa Grammatikakisa spolu s jeho obhajobou a sprievodnými dokumentmi,

               —

               so zreteľom na rozhodnutie odvolacieho súdu č. 104/2015 na Kréte,

               —

               so zreteľom na článok 5 ods. 2, článok 6 ods. 1 a článok 9 rokovacieho poriadku,

               —

               so zreteľom na správu Výboru pre právne veci (A8-0279/2016),

               A.

               keďže zástupca prokurátora Najvyššieho súdu Helénskej republiky požiadal v súvislosti s konaním vo veci údajného prečinu o zbavenie parlamentnej imunity poslanca Európskeho parlamentu Giorgosa Grammatikakisa;

               B.

               keďže podľa článku 9 Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunity priznané členom parlamentu daného štátu;

               C.

               keďže podľa článku 62 Ústavy Helénskej republiky nesmú byť poslanci parlamentu počas volebného obdobia stíhaní, zatýkaní, väznení alebo inak obmedzovaní bez predchádzajúceho povolenia parlamentu;

               D.

               keďže grécke úrady podali návrh na stíhanie Giorgosa Grammatikakisa a iných osôb vo veci nesplnenia niektorých zákonných povinností;

               E.

               keďže navrhované konanie sa týka diskusie, ktorá sa konala 8. marca 1996, o možnom uzatvorení nového súkromného kolektívneho poistenia – nad rámec povinného poistenia – pre všetkých zamestnancov Krétskej univerzity a o údajných nezákonných platbách, ktoré boli postupne vyplácané v rokoch 2000 – 2002;

               F.

               keďže predchádzajúce konanie v rovnakej veci sa týkalo obdobia od roku 2000 a skončilo sa zbavením obvinenia všetkých obvinených;

               G.

               keďže navrhované konanie nemá žiadnu súvislosť so štatútom Giorgosa Grammatikakisa ako poslanca Európskeho parlamentu, ale súvisí s jeho predchádzajúcou funkciou predsedu senátu Krétskej univerzity;

               H.

               keďže navrhované konanie sa netýka názorov vyjadrených alebo hlasov odovzdaných pri výkone funkcie poslanca Európskeho parlamentu v zmysle článku 8 Protokolu č. 7 o výsadách a imunitách Európskej únie;

               I.

               keďže navrhované trestné stíhanie sa rozšírilo na obdobie od roku 1996 do roku 2000 a zahŕňa poslednú schôdzu senátu Krétskej univerzity, ktorého predsedom bol Giorgos Grammatikakis, na ktorej sa o tejto záležitosti diskutovalo, pričom však nebolo prijaté žiadne rozhodnutie; keďže nič nenaznačuje, že by navrhované konanie vychádzalo zo zámeru poškodiť politickú činnosť dotknutého poslanca Európskeho parlamentu;

               J.

               keďže navrhované konanie bolo v prípade mnohých ostatných obvinených členov senátu Krétskej univerzity a výboru ELKE natrvalo zamietnuté z dôvodu uplynutia premlčacej lehoty 15 rokov za údajné spáchanie trestných činov, pričom ostatných súd v máji 2016 zbavil obvinenia vo všetkých bodoch obžaloby;

               K.

               keďže je prekvapujúce, že žiadosť o zbavenie imunity sa predkladá asi 20 rokov potom, ako k udalostiam došlo, a že grécke súdnictvo nebolo schopné začať konanie proti Giorgosovi Grammatikakisovi počas tohto obdobia a má v úmysle urobiť to teraz, keď je poslancom Európskeho parlamentu;

               L.

               keďže súdnictvo, ktoré koná pomaly, nikdy nebude skutočne spravodlivé, pretože dotknuté osoby po 20 rokoch už nie sú tými istými osobami; keďže spravodlivosť je hodná svojho mena len vtedy, ak koná včas;

               1.

               rozhodol zbaviť Giorgosa Grammatikakisa imunity na jeho vlastnú žiadosť s cieľom skončiť tento zdĺhavý súdny proces;

               2.

               poveruje svojho predsedu, aby ihneď postúpil toto rozhodnutie a správu gestorského výboru gréckym orgánom a Giorgosovi Grammatikakisovi.

      (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.


title: Rozhodnutie Rady (SZBP) 2018/903 z 25. júna 2018, ktorým sa predlžuje mandát osobitného zástupcu Európskej únie v Kosove (Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.)

text:
                  26.6.2018

                  SK

                  Úradný vestník Európskej únie

                  L 161/7

            ROZHODNUTIE RADY (SZBP) 2018/903
      z 25. júna 2018,
      ktorým sa predlžuje mandát osobitného zástupcu Európskej únie v Kosove (*1)

      RADA EURÓPSKEJ ÚNIE,
      so zreteľom na Zmluvu o Európskej únii, a najmä na jej článok 33 a článok 31 ods. 2,
      so zreteľom na návrh vysokého predstaviteľa Únie pre zahraničné veci a bezpečnostnú politiku,
      keďže:

                  (1)

                  Rada prijala 4. augusta 2016 rozhodnutie (SZBP) 2016/1338 (1), ktorým sa predlžuje mandát osobitného zástupcu Európskej únie (OZEÚ) v Kosove a ktorým sa pani Nataliya APOSTOLOVA vymenúva za OZEÚ v Kosove. Mandát OZEÚ má uplynúť 30. júna 2018.

                  (2)

                  Mandát OZEÚ by sa mal predĺžiť o ďalšie obdobie 20 mesiacov.

                  (3)

                  OZEÚ bude mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

            PRIJALA TOTO ROZHODNUTIE:
      Článok 1
      Osobitný zástupca Európskej únie
      Mandát pani Nataliye APOSTOLOVEJ ako OZEÚ v Kosove sa predlžuje do 29. februára 2020. Rada môže na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.
      Článok 2
      Ciele politiky
      Mandát OZEÚ vychádza z cieľov politiky Únie v Kosove. Tieto ciele zahŕňajú zohrávanie vedúcej úlohy pri presadzovaní stabilného, životaschopného, mierumilovného, demokratického a mnohonárodnostného Kosova; posilňovanie stability v regióne a prispievanie k spolupráci v regióne a k dobrým susedským vzťahom na západnom Balkáne; presadzovanie Kosova, ktoré dodržiava zásady právneho štátu, chráni menšiny a kultúrne a náboženské dedičstvo; podporu európskej perspektívy Kosova a približovania sa k Únii v súlade s perspektívou tohto regiónu a v súlade s Dohodu o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom na strane druhej (2) (ďalej len „dohoda o stabilizácii a pridružení“) a rozhodnutím Rady (EÚ) 2015/1988 (3) a v súlade s príslušnými závermi Rady.
      Článok 3
      Mandát
      Na dosiahnutie cieľov politiky sa OZEÚ udeľuje mandát:

                  a)

                  ponúkať poradenstvo a podporu Únie v politickom procese;

                  b)

                  presadzovať celkovú politickú koordináciu Únie v Kosove;

                  c)

                  posilňovať prítomnosť Únie v Kosove a zabezpečovať jej súdržnosť a účinnosť;

                  d)

                  na miestnej úrovni politicky usmerňovať vedúceho misie Európskej únie na podporu právneho štátu v Kosove (EULEX KOSOVO) vrátane politických aspektov otázok týkajúcich sa výkonných funkcií;

                  e)

                  zabezpečovať súlad a súdržnosť činností Únie v Kosove, a to aj pri miestnom riadení prechodu misie EULEX KOSOVO v prípade možného presunu činností podľa potreby na OZEÚ alebo Úrad EÚ v Kosove a/alebo miestne orgány;

                  f)

                  podporovať európsku perspektívu Kosova a jeho priblíženie sa k Únii v súlade s perspektívou tohto regiónu a v súlade s dohodou o stabilizácii a pridružení a rozhodnutím (EÚ) 2015/1988 a v súlade s príslušnými závermi Rady prostredníctvom cielenej komunikácie s verejnosťou a podporných činností Únie, ktorých cieľom je zabezpečiť, aby verejnosť v Kosove lepšie porozumela otázkam súvisiacim s Úniou vrátane práce misie EULEX KOSOVO a viac ich podporovala;;

                  g)

                  s pomocou všetkých prostriedkov a nástrojov, ktoré má OZEÚ k dispozícii, a za podpory Úradu EÚ v Kosove monitorovať, podporovať a uľahčovať v súlade s príslušnými inštitucionálnymi právomocami a zodpovednosťami dosahovanie pokroku v súvislosti s politickými, hospodárskymi a európskymi prioritami, a zároveň podporovať vykonávanie dohody o stabilizácii a pridružení, a to aj prostredníctvom Európskeho programu reforiem;

                  h)

                  prispievať k rozvoju a upevňovaniu dodržiavania ľudských práv a základných slobôd v Kosove, a to aj vzhľadom na ženy a deti a ochranu menšín, v súlade s politikou Únie v oblasti ľudských práv a s usmerneniami Únie pre oblasť ľudských práv;

                  i)

                  napomáhať pri vykonávaní dialógu medzi Belehradom a Prištinou pod záštitou Únie, a to vrátane úloh operačnej podpory, ktoré sa majú preniesť z misie EULEX KOSOVO;

                  j)

                  podporovať podľa potreby mandát špecializovaných komôr a špecializovanej prokuratúry, a to aj prostredníctvom komunikácie a informovanosti.

            Článok 4
      Vykonávanie mandátu
      1.   OZEÚ je zodpovedný za vykonávanie mandátu pod vedením VP.
      2.   PBV je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
      3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a s jej príslušnými útvarmi.
      Článok 5
      Financovanie
      1.   Finančná referenčná suma určená na úhradu výdavkov spojených s mandátom OZEÚ v období od 1. júla 2018 do 29. februára 2020 je 5 150 000 EUR.
      2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie. Účasť fyzických a právnických osôb na zadávaní verejných zákaziek zo strany OZEÚ je otvorená bez obmedzenia. Okrem toho sa na tovar zakúpený zo strany OZEÚ nevzťahuje žiadne pravidlo pôvodu.
      3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
      Článok 6
      Vytvorenie a zloženie tímu
      1.   V rámci mandátu OZEÚ a zodpovedajúcich dostupných finančných prostriedkov zodpovedá OZEÚ za vytvorenie tímu. Tím zahŕňa odborníkov na osobitné politické otázky podľa požiadaviek mandátu. OZEÚ bezodkladne informuje Radu a Komisiu o zložení tímu.
      2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov takto vyslaného personálu hradí príslušný členský štát, príslušná inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
      3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
      Článok 7
      Výsady a imunity OZEÚ a personálu OZEÚ
      Výsady, imunity a ďalšie záruky, ktoré sú potrebné na uskutočnenie a plynulý priebeh misie OZEÚ a členov personálu OZEÚ, sa podľa potreby dohodnú s hostiteľskými stranami. Členské štáty a ESVČ poskytnú na tento účel všetku potrebnú podporu.
      Článok 8
      Bezpečnosť utajovaných skutočností EÚ
      1.   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (4).
      2.   VP je oprávnený sprístupniť NATO/KFOR utajované skutočnosti a dokumenty EÚ do stupňa utajenia „CONFIDENTIEL UE/EU CONFIDENTIAL“, ktoré sa vypracovali na účely danej akcie, v súlade s bezpečnostnými predpismi na ochranu utajovaných skutočností EÚ.
      3.   VP je taktiež v súlade s prevádzkovými potrebami OZEÚ oprávnený poskytnúť Organizácii Spojených národov a Organizácii pre bezpečnosť a spoluprácu v Európe utajované skutočnosti a dokumenty EÚ do stupňa utajenia „RESTREINT UE/EU RESTRICTED“, ktoré sa vypracovali na účely danej akcie, v súlade s bezpečnostnými predpismi na ochranu utajovaných skutočností EÚ. Na tento účel sa vypracujú miestne dojednania.
      4.   VP je splnomocnený poskytnúť tretím stranám pridruženým k tomuto rozhodnutiu neutajované dokumenty EÚ o rokovaniach Rady týkajúcich sa danej akcie, na ktoré sa vzťahuje služobné tajomstvo podľa článku 6 ods. 1 rokovacieho poriadku Rady (5).
      Článok 9
      Prístup k informáciám a logistická podpora
      1.   Členské štáty, Komisia a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
      2.   Delegácia Únie a/alebo členské štáty podľa potreby poskytujú logistickú podporu v regióne.
      Článok 10
      Bezpečnosť
      V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom OZEÚ a bezpečnostnou situáciou v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, a to predovšetkým tak, že:

                  a)

                  na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov a vypracuje pohotovostný a evakuačný plán misie;

                  b)

                  zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

                  c)

                  zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pôsobnosti pridelila ESVČ;

                  d)

                  zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

            Článok 11
      Podávanie správ
      OZEÚ pravidelne podáva ústne a písomné správy VP a PBV. OZEÚ podľa potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
      Článok 12
      Koordinácia
      1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Podľa potreby sa usiluje o nadviazanie kontaktov s členskými štátmi. Činnosť OZEÚ sa koordinuje s činnosťou Komisie, ako aj s činnosťou ďalších OZEÚ, ktorí pôsobia v regióne. OZEÚ pravidelne informuje misie členských štátov a delegácie Únie.
      2.   V teréne sa udržiavajú úzke styky s vedúcimi delegácií Únie v regióne a vedúcimi misií členských štátov. Tieto osoby vyvíjajú maximálne úsilie na pomoc OZEÚ pri vykonávaní mandátu. OZEÚ na miestnej úrovni politicky usmerňuje vedúceho misie EULEX KOSOVO, a to aj o politických aspektoch otázok týkajúcich sa výkonných funkcií. OZEÚ a veliteľ civilných operácií sa podľa potreby vzájomne radia. OZEÚ je tiež v spojení s príslušnými miestnymi orgánmi a s inými medzinárodnými a regionálnymi aktérmi pôsobiacimi na mieste.
      3.   OZEÚ spolu s ostatnými aktérmi Únie prítomnými v oblasti zabezpečuje šírenie a výmenu informácií medzi aktérmi Únie v oblasti s cieľom dosiahnuť vysoký stupeň spoločnej informovanosti o situácii a jej spoločného hodnotenia.
      Článok 13
      Pomoc súvisiaca s nárokmi
      OZEÚ a personál OZEÚ pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ v Kosove a na tieto účely poskytujú administratívnu pomoc a prístup k príslušným spisom.
      Článok 14
      Preskúmanie
      Vykonávanie tohto rozhodnutia a jeho súlad s inými príspevkami Únie v regióne sa pravidelne skúmajú. OZEÚ predloží Rade, VP a Komisii do 31. októbra 2018 správu o pokroku a do 30. novembra 2019 komplexnú správu o vykonávaní mandátu.
      Článok 15
      Nadobudnutie účinnosti
      Toto rozhodnutie nadobúda účinnosť dňom jeho prijatia.

         V Luxemburgu 25. júna 2018

               Za Radu

               predsedníčka

            F. MOGHERINI

         (*1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

         (1)  Rozhodnutie Rady (SZBP) 2016/1338 zo 4. augusta 2016, ktorým sa mení rozhodnutie (SZBP) 2015/2052, ktorým sa predlžuje mandát osobitného zástupcu Európskej únie v Kosove (Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 aso stanoviskom Medzinárodného súdneho dvora k vyhláseniu nezávislosti Kosova.) (Ú. v. EÚ L 212, 5.8.2016, s. 109).

         (2)  Ú. v. EÚ L 71, 16.3.2016, s. 3.

         (3)  Rozhodnutie Rady (EÚ) 2015/1988 z 22. októbra 2015 o podpise Dohody o stabilizácii a pridružení medzi Európskou úniou a Európskym spoločenstvom pre atómovú energiu na jednej strane a Kosovom na strane druhej v mene Únie (Ú. v. EÚ L 290, 6.11.2015, s. 4).

         (4)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).

         (5)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).


title: Rozhodnutie Rady (SZBP) 2018/907 z 25. júna 2018, ktorým sa predlžuje mandát osobitného zástupcu Európskej únie pre Zakaukazsko a pre krízu v Gruzínsku

text:
               26.6.2018

               SK

               Úradný vestník Európskej únie

               L 161/27

         ROZHODNUTIE RADY (SZBP) 2018/907
   z 25. júna 2018,
   ktorým sa predlžuje mandát osobitného zástupcu Európskej únie pre Zakaukazsko a pre krízu v Gruzínsku
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 13. novembra 2017 rozhodnutie (SZBP) 2017/2071 (1), ktorým sa pán Toivo KLAAR vymenúva za osobitného zástupcu Európskej únie (OZEÚ) pre Zakaukazsko a pre krízu v Gruzínsku. Mandát OZEÚ má uplynúť 30. júna 2018.

               (2)

               Mandát OZEÚ by sa mal predĺžiť o ďalšie obdobie 20 mesiacov.

               (3)

               OZEÚ bude mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Toiva KLAARA ako OZEÚ pre Zakaukazsko a pre krízu v Gruzínsku sa predlžuje do 29. februára 2020. Rada môže na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.
   Článok 2
   Ciele politiky
   Mandát OZEÚ je založený na cieľoch politiky Únie týkajúcej sa Zakaukazska vrátane cieľov, ktoré sa stanovili v záveroch z mimoriadneho zasadnutia Európskej rady, ktoré sa uskutočnilo 1. septembra 2008 v Bruseli, a v záveroch Rady z 15. septembra 2008 a 27. februára 2012. Tieto ciele zahŕňajú:

               a)

               v súlade s existujúcimi mechanizmami vrátane Organizácie pre bezpečnosť a spoluprácu v Európe (OBSE) a jej minskej skupiny predchádzanie konfliktom v regióne, prispievanie k mierovému riešeniu konfliktov v regióne vrátane krízy v Gruzínsku a konfliktu v Náhornom Karabachu podporou návratu utečencov a vnútorne vysídlených osôb a ďalšími vhodnými spôsobmi a podporovanie vykonávania takého riešenia v súlade so zásadami medzinárodného práva;

               b)

               udržiavanie konštruktívnych vzťahov s hlavnými zainteresovanými stranami v súvislosti so záležitosťami regiónu;

               c)

               nabádanie k ďalšej spolupráci medzi Arménskom, Azerbajdžanom a Gruzínskom a prípadne ich susednými krajinami a jej podporovanie;

               d)

               zlepšovanie účinnosti a viditeľnosti Únie v regióne.

         Článok 3
   Mandát
   Na dosiahnutie uvedených cieľov politiky sa OZEÚ udeľuje mandát:

               a)

               nadväzovať vzťahy s vládami, parlamentmi a inými kľúčovými politickými aktérmi, súdnictvom a občianskou spoločnosťou v regióne;

               b)

               nabádať krajiny regiónu k spolupráci v regionálnych záležitostiach spoločného záujmu, ako sú napr. spoločné bezpečnostné hrozby a boj proti terorizmu, nedovolenému obchodovaniu a organizovanej trestnej činnosti;

               c)

               prispievať k mierovému riešeniu konfliktov v súlade so zásadami medzinárodného práva a uľahčovať vykonávanie takého riešenia v úzkej spolupráci s Organizáciou Spojených národov, OBSE a jej minskou skupinou;

               d)

               pokiaľ ide o krízu v Gruzínsku:

                           i)

                           pomáhať pri príprave medzinárodných rozhovorov uskutočňovaných podľa bodu 6 plánu na riešenie konfliktu z 12. augusta 2008, medzinárodné rokovania v Ženeve, a jeho vykonávacích opatrení z 8. septembra 2008 vrátane dojednaní o bezpečnosti a stabilite v regióne; riešiť otázku utečencov a vnútorne vysídlených osôb na základe medzinárodne uznávaných zásad a všetky ostatné otázky po vzájomnej dohode zúčastnených strán,

                           ii)

                           pomáhať pri vymedzení pozície Únie a na úrovni OZEÚ ju zastupovať na rokovaniach uvedených v bode i) a

                           iii)

                           uľahčovať vykonávanie plánu na riešenie konfliktu z 12. augusta 2008 a jeho vykonávacích opatrení z 8. septembra 2008;

               e)

               uľahčovať vypracovanie a vykonávanie opatrení na budovanie dôvery v koordinácii s expertízou členských štátov, ak je k dispozícii a ak je to vhodné;

               f)

               podľa potreby pomáhať pri príprave príspevku Únie k realizácii možného riešenia konfliktu;

               g)

               zintenzívňovať dialóg Únie s hlavnými dotknutými zainteresovanými stranami o otázkach regiónu;

               h)

               pomáhať Únii pri ďalšom rozvíjaní komplexnej politiky voči Zakaukazsku;

               i)

               v rámci činností stanovených v tomto článku prispievať k vykonávaniu politiky Únie v oblasti ľudských práv a usmernení Únie pre oblasť ľudských práv, najmä pokiaľ ide o deti a ženy v oblastiach zasiahnutých konfliktom, a to najmä sledovaním a riešením vývoja v tejto súvislosti.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
   3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a jej príslušnými útvarmi.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. júla 2018 do 29. februára 2020 je 4 340 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   V rámci mandátu OZEÚ a zodpovedajúcich dostupných finančných prostriedkov zodpovedá OZEÚ za vytvorenie tímu. Tím zahŕňa odborníkov na konkrétne politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu pre OZEÚ. Plat členov takto vyslaného personálu hradí príslušný členský štát, príslušná inštitúcia Únie alebo ESVČ. Na výkon práce pre OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.
   Článok 7
   Výsady a imunity OZEÚ a personálu OZEÚ
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a pre členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie v regióne a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom OZEÚ a na základe bezpečnostnej situácie v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, a to predovšetkým tak, že:

               a)

               na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov, a vypracuje pohotovostný a evakuačný plán;

               b)

               zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pôsobnosti pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelných posúdení bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva ústne a písomné správy VP a PBV. OZEÚ podľa potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Podľa potreby sa usiluje o nadviazanie kontaktov s členskými štátmi. Činnosť OZEÚ sa koordinuje s činnosťou Komisie. OZEÚ pravidelne informuje misie členských štátov a delegácie Únie.
   2.   Na mieste sa udržiavajú úzke vzťahy s vedúcimi delegácií Únie a vedúcimi misií členských štátov. Títo vyvíjajú všetko úsilie na pomoc OZEÚ pri vykonávaní mandátu. OZEÚ v úzkej koordinácii s vedúcim delegácie Únie v Gruzínsku na miestnej úrovni politicky usmerňuje veliteľa pozorovateľskej misie Európskej únie v Gruzínsku (EUMM Georgia). OZEÚ a veliteľ civilných operácií pre EUMM Georgia sa podľa potreby vzájomne radia. OZEÚ je tiež v spojení s inými medzinárodnými a regionálnymi aktérmi pôsobiacimi v teréne.
   Článok 13
   Pomoc súvisiaca s nárokmi
   OZEÚ a personál OZEÚ pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ pre Zakaukazsko a pre krízu v Gruzínsku a na tieto účely poskytujú administratívnu pomoc a prístup k príslušným spisom.
   Článok 14
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne skúmajú. OZEÚ predloží Rade, VP a Komisii do 31. októbra 2018 správu o pokroku a do 30. novembra 2019 komplexnú správu o vykonávaní mandátu.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2017/2071 z 13. novembra 2017, ktorým sa vymenúva osobitný zástupca Európskej únie pre Zakaukazsko a pre krízu v Gruzínsku (Ú. v. EÚ L 295, 14.11.2017, s. 55).

      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady (SZBP) 2018/909 z 25. júna 2018, ktorým sa stanovuje spoločný súbor pravidiel riadenia projektov PESCO

text:
               26.6.2018

               SK

               Úradný vestník Európskej únie

               L 161/37

         ROZHODNUTIE RADY (SZBP) 2018/909
   z 25. júna 2018,
   ktorým sa stanovuje spoločný súbor pravidiel riadenia projektov PESCO
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 46 ods. 6,
   so zreteľom na rozhodnutie Rady (SZBP) 2017/2315 z 11. decembra 2017 o nadviazaní stálej štruktúrovanej spolupráce (PESCO) a stanovení zoznamu zúčastnených členských štátov (1),
   so zreteľom na návrh vysokého predstaviteľa Únie pre zahraničné veci a bezpečnostnú politiku (ďalej len „vysoký predstaviteľ“),
   keďže:

               (1)

               Rada 11. decembra 2017 prijala rozhodnutie (SZBP) 2017/2315.

               (2)

               V článku 4 ods. 2 písm. f) uvedeného rozhodnutia sa stanovuje, že Rada má vytvoriť spoločný súbor pravidiel riadenia projektov, ktorý by si zúčastnené členské štáty jednotlivých projektov mohli podľa potreby prispôsobiť danému projektu.

               (3)

               Ako sa uvádza v odôvodnení (5) rozhodnutia Rady (SZBP) 2018/340 (2), s cieľom zabezpečiť konzistentnosť bude vykonávanie všetkých projektov PESCO založené na spoločnom súbore pravidiel riadenia projektov zahŕňajúcom prípadne okrem iného pravidlá o úlohe pozorovateľov.

               (4)

               V súlade s bodom 12 odporúčania Rady zo 6. marca 2018 o pláne vykonávania PESCO (3) by mala Rada do júna 2018 prijať spoločný súbor pravidiel riadenia projektov. Spoločný súbor pravidiel riadenia projektov by mal poskytnúť rámec, ktorým sa zabezpečí ucelené a konzistentné vykonávanie projektov PESCO, obsahovať podrobnosti o pravidelnom informovaní Rady o vývoji jednotlivých projektov podľa článku 5 ods. 3 rozhodnutia (SZBP) 2017/2315 a umožniť Rade vykonávať potrebný dohľad. V tomto ohľade by sa mali ďalej podrobnejšie stanoviť úlohy a povinnosti zúčastnených členských štátov, prípadne vrátane úlohy pozorovateľských štátov, ako aj sekretariátu PESCO, ktorý spoločne zabezpečuje Európska služba pre vonkajšiu činnosť (ESVČ) vrátane Vojenského štábu EÚ (VŠEÚ) a Európska obranná agentúra (EDA). Tento rámec by mal tiež účastníkom poskytovať všeobecné usmernenia na stanovenie vhodných dojednaní na riadenie každého projektu podľa článku 5 ods. 3 rozhodnutia (SZBP) 2017/2315. V tejto súvislosti sa Rada tiež do júna 2018 vráti k otázke koordinačných funkcií zúčastnených členských štátov v rámci projektov.

               (5)

               V článku 7 rozhodnutia (SZBP) 2017/2315 sa stanovuje, že ESVČ vrátane VŠEÚ a EDA by mali spoločne zabezpečovať nevyhnutné funkcie sekretariátu PESCO, a ďalej sa spresňujú úlohy a povinnosti týchto subjektov pri podpore fungovania PESCO vrátane projektov PESCO.

               (6)

               V súlade s článkom 4 ods. 2 písm. g) rozhodnutia (SZBP) 2017/2315 by Rada mala prijať rozhodnutie, ktorým včas stanoví všeobecné podmienky, za ktorých by k účasti na jednotlivých projektoch mohli byť výnimočne prizvané tretie štáty, a to v súlade s článkom 9, najmä s jeho článkom 9 ods. 1 a bodom 13 odporúčania Rady zo 6. marca 2018.

               (7)

               Rada by preto mala prijať rozhodnutie, ktorým sa stanovuje spoločný súbor pravidiel riadenia projektov PESCO,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia pojem „členovia projektu“ znamená zúčastnené členské štáty zúčastňujúce sa na projekte PESCO.
   Článok 2
   Informácie Rady a dohľad zo strany Rady
   1.   Rada do novembra každého roka preskúma a v prípade potreby aktualizuje rozhodnutie (SZBP) 2018/340. Spolu s takýmto aktualizovaným rozhodnutím Rady sa uverejní aktualizovaný zoznam členov každého projektu, v ktorom sa uvedú tí, ktorí predložili návrh projektu, ako aj tí, ktorí boli prijatí na projekt v súlade s článkom 5 ods. 2 rozhodnutia (SZBP) 2017/2315.
   2.   Členovia projektu riadne informujú Radu o vývoji svojich príslušných projektov PESCO raz za rok. Na tento účel členovia projektu prostredníctvom koordinátorov projektov predkladajú sekretariátu PESCO správy o pokroku, ktorý sa dosiahol v rámci príslušných projektov PESCO, pričom využívajú šablónu na opis projektu PESCO uvedenú v bode 11 odporúčania Rady zo 6. marca 2018 prostredníctvom spoločného elektronického pracovného priestoru. Tieto správy obsahujú konsolidované informácie o pokroku pri realizácii projektu, jeho plán, ciele a čiastkové ciele a jeho príspevok k plneniu príslušných väčších záväzkov. V súlade s rozhodnutím Rady 2013/488/EÚ (4) sa môžu členovia projektu dohodnúť na utajení (príslušných častí) informácií, ktoré sa majú poskytnúť.
   Sekretariát PESCO vydá výzvu, na základe ktorej budú mať koordinátori projektov šesť týždňov na to, aby podali správu, a zhromaždí konsolidované informácie z projektov PESCO na účely ich zaslania Rade. Toto zaslanie Rade sa uskutočňuje v zásade pred zaslaním výročnej správy o PESCO, ktorú predkladá vysoký predstaviteľ s prihliadnutím na body 14, 15 a 16 odporúčania Rady zo 6. marca 2018.
   3.   Na žiadosť Rady poskytnú členovia projektu prostredníctvom koordinátorov projektov popri pravidelných informáciách uvedených v odseku 2 aj ďalšie informácie o určitých konkrétnych projektoch.
   4.   Zúčastnené členské štáty taktiež poskytnú informácie o svojom individuálnom príspevku k projektom PESCO, na ktorých sa zúčastňujú, prostredníctvom svojich národných plánov vykonávania, ktoré sa majú každý rok preskúmať a prípadne aktualizovať v súlade s článkom 3 ods. 2 rozhodnutia (SZBP) 2017/2315.
   5.   Koordinátori projektu využívajú spoločný elektronický pracovný priestor na podávanie správ o iných relevantných aspektoch súvisiacich s pokrokom a o zmenách týkajúcich sa projektu vrátane prijatia nových členov projektu a pozorovateľov a dátumu ich prijatia. Spoločný elektronický pracovný priestor musí byť používaný tak, aby sa zabezpečila transparentnosť poskytovaných informácií pre všetky zúčastnené členské štáty.
   Článok 3
   Sekretariát PESCO
   V súlade s článkom 7 rozhodnutia (SZBP) 2017/2315 a s cieľom plniť si povinnosti sekretariát PESCO:

               a)

               zabezpečuje jednotné kontaktné miesto v medziach rámca Únie pre všetky záležitosti PESCO;

               b)

               zabezpečuje jednotné kontaktné miesto aj pre všetky zúčastnené členské štáty na výmenu relevantných informácií, s jednou e-mailovou adresou a spoločným elektronickým pracovným priestorom. Sekretariát PESCO prostredníctvom spoločného elektronického pracovného priestoru tiež rozosiela svoje dokumenty;

               c)

               zabezpečuje podporné a koordinačné funkcie súvisiace s hodnotením návrhov projektov PESCO a prispieva k štruktúrovanému poskytovaniu informácií potrebných na hodnotenie projektov, ako aj na podávanie správ Rade zo strany zúčastnených členských štátov;

               d)

               podporuje na ich žiadosť zúčastnené členské štáty, ktoré majú v úmysle navrhnúť projekt, keď informujú ostatné zúčastnené členské štáty. V súlade s článkom 5 ods. 2 rozhodnutia (SZBP) 2017/2315 takéto informácie sa včas rozošlú, aby sa zaistila podpora zúčastnených členských štátov, ktoré majú záujem, a umožnilo sa im pripojiť sa k návrhu a predložiť ho spoločne;

               e)

               podporuje podľa potreby členov projektu pri poskytovaní aktuálnych informácií o svojich projektoch v príslušných prípravných orgánoch Rady a v rámci EDA;

               f)

               postúpi príslušným útvarom ESVČ vrátane VŠEÚ a EDA žiadosti členov projektu o podporu príslušných projektov a ich vykonávania.

         Článok 4
   Členovia projektu
   1.   V súlade s článkom 5 ods. 3 rozhodnutia (SZBP) 2017/2315 sa členovia projektu medzi sebou jednomyseľne dohodnú o dojednaniach spôsobu a rozsahu ich spolupráce a riadení projektu.
   2.   Tieto dojednania môžu zahŕňať príspevky potrebné na účasť na projekte a plnenie jeho požiadaviek, rozhodovací proces v rámci projektu, podmienky odstúpenia od projektu alebo zapojenia iných zúčastnených členských štátov do projektu, ako aj ustanovenia týkajúce sa štatútu pozorovateľa. Tieto dojednania môžu zahŕňať aj záležitosti uvedené v článku 7.
   3.   V súlade s článkom 5 ods. 2 rozhodnutia (SZBP) 2017/2315 sa členovia projektu môžu medzi sebou jednomyseľne dohodnúť, že prijmú iné zúčastnené členské štáty do projektu na základe ich žiadosti. O prijatí nových členov informujú Radu.
   4.   Členovia projektu sa môžu medzi sebou jednomyseľne dohodnúť, že určité rozhodnutia, ako napr. rozhodnutia týkajúce sa administratívnych záležitostí, sa prijmú podľa iných pravidiel hlasovania.
   5.   Členovia projektu prispievajú na projekt svojimi vlastnými zdrojmi a odbornými znalosťami. V závislosti od rozsahu projektu určí každý člen projektu charakter svojho príspevku, ktoré môžu zahŕňať ľudské zdroje, finančné zdroje, odborné znalosti, vybavenie alebo vecné príspevky. Takéto príspevky podporujú dosiahnutie cieľa projektu a majú vplyv na projekt.
   6.   Členovia projektu sa usilujú navrhnúť každý projekt tak, aby sa zabezpečil súlad výsledkov a harmonogramov s inými projektmi PESCO a aby bol projekt v súlade s iniciatívami vyvinutými v iných relevantných inštitucionálnych rámcoch, pričom sa zabezpečí transparentnosť a inkluzívnosť a zabráni sa zbytočnej duplicite.
   7.   Členovia projektu sa v súlade s väčšími záväzkami, ktoré prijali ako zúčastnené členské štáty, zameriavajú na poskytnutie použiteľných vojenských síl a spôsobilostí, ktoré predovšetkým dobre vybavené, vyškolené a interoperabilné, s potrebnými štruktúrami, zásobami a náhradnými dielmi, a ktoré sa môžu nasadiť do operácií a takéto operácie realizovať a udržiavať.
   8.   Každý člen projektu určí národné kontaktné miesto pre každý projekt PESCO, na ktorom sa zúčastňuje.
   Článok 5
   Koordinátori projektov
   1.   Členovia každého projektu PESCO medzi sebou určia a vymenujú jedného alebo viacerých koordinátorov projektu, ktorí budú vykonávať koordinačné funkcie. V zásade platí, že iniciátori projektu môžu prevziať úlohu koordinátora.
   2.   Koordinátori projektu najmä:

               a)

               aktualizujú najmenej raz ročne informácie o spoločnom elektronickom pracovnom priestore vytvorenom sekretariátom PESCO, a to podľa šablóny na opis projektu PESCO,

               b)

               uľahčujú spoluprácu medzi členmi projektu a prípadne aj s inými koordinátormi projektov v relevantných ďalších projektoch PESCO a pôsobia ako kontaktný bod pre otázky súvisiace s projektom,

               c)

               môžu podporovať vypracovanie dojednaní na riadenie projektu, ktoré sa uvádzajú v článku 4, ako aj potrebnej projektovej dokumentácie vrátane podávania správ. Na tento účel môžu koordinátori projektu používať nástroje na podporu riadenia projektu, ktoré sa zúčastneným členským štátom ponúkli v rámci EDA,

               d)

               podľa potreby podporujú úsilie, aby spôsobilosti vyvinuté v rámci projektu mali za cieľ odstrániť nedostatky v oblasti spôsobilostí identifikované v pláne rozvoja spôsobilostí a koordinovanom výročnom preskúmaní v oblasti obrany, a prispievajú k plneniu väčších záväzkov – a to aj so zreteľom na najnáročnejšie misie – a k dosiahnutiu dohodnutej úrovne ambícií Únie.

         3.   Členovia projektu sa môžu medzi sebou dohodnúť na dodatočných dojednaniach týkajúcich sa funkcií a povinností koordinátora projektu, ktoré odrážajú špecifiká projektu. Predovšetkým, ak sa členovia projektu dohodnú, že úlohou koordinátora projektu poveria viacerých z nich, jednotné kontaktné miesto vo vzťahu k sekretariátu PESCO sa musí zachovať.
   Článok 6
   Pozorovatelia
   1.   Členovia projektu sa môžu medzi sebou dohodnúť, že umožnia iným zúčastneným členským štátom, aby sa stali pozorovateľmi v rámci projektu.
   2.   Zúčastnené členské štáty sa môžu stať pozorovateľmi v zásade len za určitých podmienok stanovených členmi projektu v súlade s jeho špecifikami, a to aj pokiaľ ide o trvanie. Tieto podmienky poskytnú na požiadanie koordinátori projektu.
   3.   Členovia projektu sa môžu medzi sebou dohodnúť na špecifických dojednaniach o postavení pozorovateľa, ktoré odrážajú špecifiká projektu a jeho rôzne fázy vývoja.
   4.   Pozorovatelia nemajú povinnosť prispievať na projekt vlastnými zdrojmi ani odbornými znalosťami. Môžu sa usilovať stať sa členom projektu v neskoršej fáze, bez toho, aby zdržovali pokrok vo vykonávaní projektu.
   Článok 7
   Ostatné záležitosti, na ktoré sa vzťahujú projektové dojednania
   1.   Dojednania, na ktorých sa členovia projektu môžu medzi sebou dohodnúť v prípade potreby v písomnej forme v rámci každého projektu PESCO s cieľom vykonávať článok 5 ods. 3 rozhodnutia (SZBP) 2017/2315, zahŕňajú okrem iného niektoré alebo všetky tieto oblasti:

               —

               prípravu, vedenie a koordináciu zasadnutí členov projektu,

               —

               rozdelenie úloh a povinností medzi členmi projektu,

               —

               výzvu adresovanú Komisii, aby sa v prípade potreby zapojila do priebehu projektu,

               —

               pravidlá týkajúce sa rozpočtu a financií,

               —

               prítomnosť pozorovateľov na priebehu projektu,

               —

               pravidlá, ktoré sa majú uplatňovať v prípade, že sa člen projektu rozhodne od projektu odstúpiť, vrátane právnych a finančných aspektov, alebo ak sa zúčastnený členský štát rozhodne pripojiť k projektu,

               —

               určenie prípadov, v ktorých môžu členovia projektu požiadať o podporu ESVČ vrátane VŠEÚ a EDA,

               —

               špecifikácie, akvizičnú stratégiu, výber štruktúry na podporu riadenia projektu a výber priemyselných podnikov. V tejto súvislosti sa členovia projektu môžu medzi sebou dohodnúť o uplatňovaní nástrojov na riadenie projektu, ktoré používa EDA, ako napr. dojednania týkajúce sa projektu, spoločné personálne ciele, spoločné požiadavky na personál alebo obchodné prípady.

         2.   Členovia projektu sa môžu medzi sebou jednomyseľne dohodnúť, že v súlade s článkom 4 ods. 4 prijmú rozhodnutia týkajúce sa záležitostí uvedených vyššie.
   Článok 8
   Využitie vytvorených síl a spôsobilostí
   Sily a spôsobilosti vytvorené v rámci projektu PESCO sa môžu použiť individuálne členmi projektu alebo prípadne kolektívne v kontexte činností Európskej únie, ako aj OSN, NATO alebo iných rámcov.
   Článok 9
   Preskúmanie
   Toto rozhodnutie sa preskúma do 31. decembra 2020.
   Toto rozhodnutie sa v prípade potreby upraví s cieľom zohľadniť všeobecné podmienky pre účasť tretích štátov na jednotlivých projektoch, o ktorých rozhodne Rada v súlade s článkom 4 ods. 2 písm. g) a článkom 9 ods. 1 rozhodnutia (SZBP) 2017/2315.
   Článok 10
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Ú. v. EÚ L 331, 14.12.2017, s. 57.

      (2)  Rozhodnutie Rady (SZBP) 2018/340 zo 6. marca 2018, ktorým sa stanovuje zoznam projektov, ktoré sa majú rozvíjať v rámci PESCO (Ú. v. EÚ L 65, 8.3.2018, s. 24).

      (3)  Ú. v. EÚ C 88, 8.3.2018, s. 1.

      (4)  Rozhodnutie Rady 2013/488/EÚ z 23. septembra 2013 z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady (SZBP) 2018/905 z 25. júna 2018, ktorým sa predlžuje mandát osobitného zástupcu Európskej únie pre Africký roh

text:
               26.6.2018

               SK

               Úradný vestník Európskej únie

               L 161/16

         ROZHODNUTIE RADY (SZBP) 2018/905
   z 25. júna 2018,
   ktorým sa predlžuje mandát osobitného zástupcu Európskej únie pre Africký roh
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 8. decembra 2011 rozhodnutie 2011/819/SZBP (1), ktorým sa pán Alexander RONDOS vymenúva za osobitného zástupcu Európskej únie (OZEÚ) pre Africký roh. Mandát OZEÚ má uplynúť 20. júna 2018.

               (2)

               Mandát OZEÚ by sa mal predĺžiť o ďalšie obdobie 20 mesiacov.

               (3)

               OZEÚ bude mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   1.   Mandát pána Alexandra RONDOSA ako OZEÚ pre Africký roh sa predlžuje do 29. februára 2020. Rada môže na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.
   2.   Na účely mandátu OZEÚ sa vymedzuje, že Africký roh zahŕňa Džibutskú republiku, Eritrejský štát, Etiópsku federatívnu demokratickú republiku, Kenskú republiku, Somálsku federatívnu republiku, Sudánsku republiku, Juhosudánsku republiku a Ugandskú republiku. Pokiaľ ide o otázky so širšími regionálnymi dôsledkami, OZEÚ podľa potreby spolupracuje s krajinami a regionálnymi subjektmi mimo regiónu Afrického rohu.
   Článok 2
   Ciele politiky
   1.   Mandát OZEÚ je založený na cieľoch politiky Únie v súvislosti s Africkým rohom, ako sa uvádzajú v globálnej stratégii EÚ z júna 2016, jej strategickom rámci pre Africký roh prijatom 14. novembra 2011, regionálnom akčnom pláne pre Africký roh na roky 2015 – 2020 prijatom 26. októbra 2015 a príslušných záveroch Rady, a jeho cieľom je najmä aktívne prispievať k regionálnemu a medzinárodnému úsiliu o dosiahnutie pokojného spolužitia a trvalého mieru, bezpečnosti a rozvoja v krajinách tohto regiónu, ako i v ich vzájomných vzťahoch. OZEÚ okrem toho prispieva k zlepšeniu kvality, intenzity, vplyvu a viditeľnosti viaczložkovej angažovanosti Únie v oblasti Afrického rohu.
   2.   Ciele politiky, ku ktorým OZEÚ prispieva, zahŕňajú okrem iného:

               a)

               pokračujúcu stabilizáciu Afrického rohu, berúc do úvahy širšiu regionálnu dynamiku;

               b)

               vyriešenie konfliktov, konkrétne konfliktov v Somálsku, Južnom Sudáne a Sudáne, a predchádzanie potenciálnym konfliktom medzi krajinami tohto regiónu alebo v rámci nich a včasné varovanie pred takýmito konfliktami;

               c)

               podporu regionálnej politickej, bezpečnostnej a hospodárskej spolupráce, najmä v kontexte obnoveného politického dialógu medzi Úniou a Medzivládnym úradom pre rozvoj (IGAD);

               d)

               zlepšenie riadenia zmiešaných migračných tokov z Afrického rohu a v rámci neho, zaoberajúc sa aj základnými príčinami takýchto tokov a ich humanitárnych aspektoch;

               e)

               bezpečnosť v oblasti Červeného mora.

         Článok 3
   Mandát
   1.   Na dosiahnutie cieľov politiky Únie v súvislosti s Africkým rohom sa OZEÚ udeľuje mandát:

               a)

               spolupracovať na základe strategického rámca a jej regionálneho akčného plánu so všetkými príslušnými zainteresovanými stranami v regióne, vládami, regionálnymi orgánmi, medzinárodnými a regionálnymi organizáciami, občianskou spoločnosťou a diaspórami na účely podpory cieľov Únie a prispievania k lepšiemu pochopeniu úlohy Únie v tomto regióne;

               b)

               spolupracovať s hlavnými aktérmi mimo regiónu, ktorí majú v Africkom rohu vplyv, v záujme riešenia otázok širšej regionálnej stability, a to aj pokiaľ ide o Červené more, západný Indický oceán a financovanie misie Africkej únie v Somálsku (AMISOM). Uvedené vzťahy zahŕňajú dvojstrannú spoluprácu so Spojenými štátmi americkými, s krajinami Perzského zálivu, Egyptom, Tureckom a Čínou, regionálne kontakty s Radou pre spoluprácu v Perzskom zálive a interakciu s inými príslušnými aktérmi hneď, keď sa objavia;

               c)

               zastupovať Úniu na príslušných medzinárodných fórach a v prípade potreby zabezpečiť viditeľnosť podpory Únie pri riešení kríz a konfliktov a tiež pri predchádzaní konfliktom;

               d)

               podnecovať a podporovať účinnú politickú a bezpečnostnú spoluprácu a hospodársku integráciu v tomto regióne prostredníctvom partnerstva Únie s Africkou úniou (AÚ) a regionálnymi organizáciami, najmä Medzivládnym úradom pre rozvoj (IGAD); prispievať ku krokom nadväzujúcim na neformálne ministerské stretnutia EÚ/IGAD a stretnutia ministrov EÚ s členskými krajinami IGAD;

               e)

               sledovať politický vývoj v regióne a prispievať k rozvoju politiky Únie zameranej na tento región s cieľom formulovať konkrétne návrhy opatrení, a to aj v súvislosti s Eritreou, Etiópiou, so Somálskom, Sudánom, s Južným Sudánom, so sporom o hranicu medzi Džibutskom a Eritreou, so sporom o hranice medzi Etiópiou a Eritreou, s vykonávaním dohody z Alžíra, so sporom o Níl a inými znepokojujúcimi otázkami týkajúcimi sa tohto regiónu, ktoré ovplyvňujú jeho bezpečnosť, stabilitu a prosperitu;

               f)

               pokiaľ ide o Somálsko, v úzkej koordinácii s vedúcim delegácie Únie pre Somálsko a príslušnými regionálnymi a medzinárodnými partnermi vrátane osobitného zástupcu generálneho tajomníka Organizácie Spojených národov (OSN) pre Somálsko, AÚ a IGAD naďalej aktívne prispievať k činnostiam a iniciatívam, ktorých výsledkom bude ďalšia stabilizácia Somálska, najmä dokončenie procesu budovania federálneho štátu a vykonávania plánu prechodu v záujme postupného prechodu a odovzdania zodpovednosti zo strany AMISOM-u vláde a inštitúciám Somálska. Okrem toho bude OZEÚ naďalej podporovať rozvoj bezpečnostného sektora v Somálsku, a to aj prostredníctvom misií Únie v rámci spoločnej bezpečnostnej a obrannej politiky nasadených v tomto regióne, a pracovať smerom k posilnenej spolupráci medzinárodných darcov na podporu bezpečnostného sektora v Somálsku, v úzkej konzultácii s členskými štátmi;

               g)

               pokiaľ ide o Sudán, v úzkej spolupráci s vedúcim delegácie Únie v Chartúme a vedúcim delegácie Únie pri AÚ v Addis Abebe prispievať k súdržnosti a efektívnosti politiky Únie voči Sudánu a podporovať politické riešenia situácie v Dárfúre, Južnom Kordofáne a Modrom Níle a národné zmierenie prostredníctvom komplexného politického procesu, a to aj smerom k plánovaným voľbám v roku 2020; v tejto súvislosti OZEÚ prispieva k jednotnému medzinárodnému prístupu s AÚ, a najmä vykonávacím panelom AÚ na vysokej úrovni pre Sudán a Južný Sudán, OSN a inými hlavnými regionálnymi a medzinárodnými zainteresovanými stranami, a to aj s prihliadnutím na potrebu podporovať pokojné spolužitie medzi Sudánom a Južným Sudánom, najmä prostredníctvom vykonávania dohôd z Addis Abeby a riešenia otvorených otázok v nadväznosti na komplexnú mierovú dohodu;

               h)

               pokiaľ ide o Južný Sudán, vychádzajúc z dohody o vyriešení konfliktu v Južnom Sudáne a fóra na vysokej úrovni pre revitalizačný proces na vysokej úrovni, naďalej spolupracovať na regionálnej úrovni, najmä s OSN, AÚ, IGAD, krajinami susediacimi s Južným Sudánom a ďalšími významnými medzinárodnými partnermi, aby sa zabezpečilo predchádzanie ďalším konfliktom a vykonávanie akejkoľvek dôveryhodnej dohody; v tejto súvislosti OZEÚ úzko spolupracuje s vedúcim delegácie Únie v Jube a vedúcim delegácie pri AÚ v Addis Abebe;

               i)

               preskúmavať cezhraničné výzvy týkajúce sa najmä migrácie a na požiadanie sa zapájať do dialógov o migrácii s príslušnými zainteresovanými stranami a zo všeobecnejšieho hľadiska prispievať k politike Únie týkajúcej sa migrácie a utečencov v súvislosti s týmto regiónom v súlade s politickými prioritami Únie s cieľom zvýšiť spoluprácu, a to aj pokiaľ ide o návrat a readmisiu;

               j)

               pozorne sledovať iné cezhraničné výzvy, ktoré majú vplyv na oblasť Afrického rohu, so zameraním na radikalizáciu a terorizmus, ale aj so zreteľom na námornú bezpečnosť a pirátstvo, organizovanú trestnú činnosť, pašovanie zbraní, výrobkov z voľne žijúcich druhov, drog a iného tovaru a obchodovanie s nimi, ako aj akékoľvek politické a bezpečnostné dôsledky humanitárnych kríz;

               k)

               podporovať prístup k humanitárnej pomoci v celom regióne;

               l)

               prispievať k vykonávaniu rozhodnutia Rady 2011/168/SZBP (2) a politiky Únie v oblasti ľudských práv v spolupráci s OZEÚ pre ľudské práva vrátane usmernení EÚ pre oblasť ľudských práv, najmä usmernení EÚ o deťoch v ozbrojených konfliktoch, ako aj usmernení EÚ o násilí na ženách a dievčatách a boji proti všetkým formám ich diskriminácie, a politiky Únie, pokiaľ ide o rezolúciu Bezpečnostnej rady OSN č. 1325 (2000), a to aj sledovaním vývoja v tejto oblasti a podávaním správ a formulovaním odporúčaní v tejto súvislosti.

         2.   Na účely plnenia mandátu OZEÚ okrem iného:

               a)

               podľa potreby poskytuje poradenstvo a podáva správy o vymedzení pozícií Únie na medzinárodných fórach s cieľom proaktívne podporovať komplexný politický prístup Únie zameraný na Africký roh;

               b)

               udržiava si prehľad o všetkých činnostiach Únie.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
   3.   OZEÚ svoju činnosť úzko koordinuje s Európskou službou pre vonkajšiu činnosť (ESVČ) a jej príslušnými útvarmi.
   4.   OZEÚ sa zdržiava predovšetkým v regióne a zároveň je pravidelne prítomný v ústredí ESVČ.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. júla 2018 do 29. februára 2020 je 4 295 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci mandátu OZEÚ a zodpovedajúcich finančných prostriedkov, ktoré má k dispozícii, zodpovedá za vytvorenie tímu. Tím zahŕňa odborníkov na konkrétne politické a bezpečnostné otázky vyplývajúce z mandátu, vrátane pohlavia. OZEÚ bezodkladne a pravidelne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na výkon práce pre OZEÚ. Plat členov takto vyslaného personálu hradí príslušný členský štát, resp. dotknutá inštitúcia Únie alebo ESVČ. Na výkon práce pre OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.
   Článok 7
   Výsady a imunity OZEÚ a personálu OZEÚ
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (3).
   Článok 9
   Prístup k informáciám a logistická podpora
   1.   Členské štáty, Komisia, ESVČ a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie v regióne a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade so svojím mandátom a na základe bezpečnostnej situácie v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod priamym vedením OZEÚ, a to predovšetkým tak, že:

               a)

               na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov, a vypracuje pohotovostný a evakuačný plán misie;

               b)

               zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pôsobnosti pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelných posúdení bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva ústne a písomné správy VP a PBV. OZEÚ podľa potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Podľa potreby sa usiluje o nadviazanie kontaktov s členskými štátmi. Činnosť OZEÚ sa koordinuje s činnosťou delegácií Únie a Komisie. OZEÚ pravidelne informuje misie členských štátov a delegácie Únie v regióne.
   2.   Na mieste sa udržiavajú úzke vzťahy s príslušnými vedúcimi misií členských štátov a vedúcimi delegácií Únie. Tieto osoby vyvíjajú maximálne úsilie na pomoc OZEÚ pri vykonávaní mandátu. OZEÚ v úzkej koordinácii s príslušnými delegáciami Únie politicky usmerňuje veliteľa ozbrojených síl operácie EUNAVFOR Atalanta, veliteľa misie EUTM Somalia a vedúceho misie EUCAP Somalia. OZEÚ, velitelia operácií EÚ a veliteľ civilných operácií sa podľa potreby vzájomne radia.
   3.   OZEÚ úzko spolupracuje s orgánmi zúčastnených štátov, OSN, AÚ, IGAD, inými národnými regionálnymi a medzinárodnými zainteresovanými stranami, ako aj s občianskou spoločnosťou v regióne.
   Článok 13
   Pomoc súvisiaca s nárokmi
   OZEÚ a personál OZEÚ pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ v Sudáne (a Južnom Sudáne), a na tieto účely poskytujú administratívnu pomoc a prístup k príslušným spisom.
   Článok 14
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne skúmajú. OZEÚ predloží Rade, VP a Komisii do 31. októbra 2018 správu o pokroku a do 30. novembra 2019 komplexnú správu o vykonávaní mandátu.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Rozhodnutie Rady 2011/819/SZBP z 8. decembra 2011, ktorým sa vymenúva osobitný zástupca Európskej únie pre Africký roh (Ú. v. EÚ L 327, 9.12.2011, s. 62).

      (2)  Rozhodnutie Rady 2011/168/SZBP z 21. marca 2011 o Medzinárodnom trestnom súde a o zrušení spoločnej pozície 2003/444/SZBP (Ú. v. EÚ L 76, 22.3.2011, s. 56).

      (3)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady (SZBP) 2018/908 z 25. júna 2018, ktorým sa predlžuje mandát osobitného zástupcu Európskej únie v Bosne a Hercegovine

text:
               26.6.2018

               SK

               Úradný vestník Európskej únie

               L 161/32

         ROZHODNUTIE RADY (SZBP) 2018/908
   z 25. júna 2018,
   ktorým sa predlžuje mandát osobitného zástupcu Európskej únie v Bosne a Hercegovine
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 19. januára 2015 rozhodnutie (SZBP) 2015/77 (1), ktorým sa pán Lars-Gunnar WIGEMARK vymenúva za osobitného zástupcu Európskej únie (OZEÚ) v Bosne a Hercegovine. Mandát OZEÚ má uplynúť 30. júna 2018.

               (2)

               Mandát OZEÚ by sa mal predĺžiť o ďalšie obdobie 14 mesiacov.

               (3)

               OZEÚ bude mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Larsa-Gunnarra WIGEMARKA ako OZEÚ v Bosne a Hercegovine sa predlžuje do 31. augusta 2019. Rada môže na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.
   Článok 2
   Ciele politiky
   1.   Mandát OZEÚ je založený na týchto cieľoch politiky Únie v Bosne a Hercegovine:

               a)

               neustály pokrok v procese stabilizácie a pridruženia;

               b)

               zaistenie stabilnej, životaschopnej, mierovej, mnohonárodnostnej a jednotnej Bosny a Hercegoviny, ktorá mierumilovne spolupracuje so svojimi susedmi; a

               c)

               zaistenie toho, že Bosna a Hercegovina nezvratne smeruje k členstvu v EÚ.

         2.   EÚ bude tiež naďalej podporovať vykonávanie Všeobecnej rámcovej dohody o mieri v Bosne a Hercegovine.
   Článok 3
   Mandát
   Na dosiahnutie uvedených cieľov politiky sa OZEÚ udeľuje mandát:

               a)

               ponúkať poradenstvo Únie a podporovať politický proces, najmä podporovať dialóg medzi rôznymi úrovňami vlády;

               b)

               zabezpečovať súlad a súdržnosť činností Únie;

               c)

               uľahčovať dosahovanie pokroku v súvislosti s politickými, hospodárskymi a prioritami Únie, najmä podporou ďalšej práce na mechanizme koordinácie v oblasti záležitostí Únie a nepretržitého vykonávania agendy reformy;

               d)

               podporovať domáce úsilie v súlade s európskymi normami s cieľom zabezpečiť implementáciu volebných výsledkov;

               e)

               monitorovať výkonné a legislatívne orgány na všetkých úrovniach vlády v Bosne a Hercegovine a poskytovať im poradenstvo, ako aj nadväzovať styky s orgánmi a politickými stranami v Bosne a Hercegovine;

               f)

               zabezpečovať vykonávanie úsilia Únie v celom rade činností v oblasti právneho štátu a reformy sektora bezpečnosti, podporovať celkovú koordináciu úsilia Únie v boji proti organizovanej trestnej činnosti, korupcii a terorizmu a poskytovať politické riadenie tohto úsilia na miestnej úrovni, a v tejto súvislosti podľa potreby poskytovať posúdenie a poradenstvo VP a Komisii;

               g)

               poskytovať podporu posilnenému a účinnejšiemu prepojeniu trestného súdnictva a polície v Bosne a Hercegovine, ako aj iniciatívam, ktorých cieľom je posilniť efektívnosť a nestrannosť súdnych inštitúcií, najmä štruktúrovaný dialóg o súdnictve;

               h)

               bez toho, aby bola dotknutá štruktúra vojenského velenia, ponúkať veliteľovi ozbrojených síl EÚ politické usmernenia týkajúce sa vojenských otázok miestneho politického rozmeru, najmä takých, ktoré sa týkajú citlivých operácií, vzťahov s miestnymi orgánmi a vzťahov s miestnymi médiami; radiť sa s veliteľom ozbrojených síl EÚ predtým, ako prijme politické opatrenie, ktoré môže ovplyvniť bezpečnostnú situáciu a koordinovať s ním, pokiaľ ide o koherentnosť správ poskytovaných miestnym orgánom a iným medzinárodným organizáciám; prispievať ku konzultáciám v rámci strategického preskúmania EUFOR/ALTHEA;

               i)

               koordinovať a vykonávať úsilie, ktoré Únia vyvíja v záujme informovania verejnosti v Bosne a Hercegovine o otázkach týkajúcich sa Únie;

               j)

               podporovať proces integrácie do Únie prostredníctvom cielenej verejnej diplomacie a podporných činností Únie zameraných na dosiahnutie dôkladnejšieho porozumenia otázok týkajúcich sa Únie a ich podpory zo strany verejnosti v Bosne a Hercegovine, a to aj prostredníctvom zapojenia aktérov občianskej spoločnosti na miestnej úrovni;

               k)

               prispievať k rozvoju a upevňovaniu dodržiavania ľudských práv a základných slobôd v Bosne a Hercegovine v súlade s politikou EÚ v oblasti ľudských práv a usmerneniami EÚ o ľudských právach;

               l)

               rokovať s príslušnými orgánmi Bosny a Hercegoviny pokiaľ ide o ich plnú spoluprácu s Medzinárodným reziduálnym mechanizmom pre trestné tribunály;

               m)

               v súlade s procesom integrácie do Únie poskytovať poradenstvo a pomáhať v súvislosti s politickým dialógom o nevyhnutných ústavných a príslušných legislatívnych zmenách, uľahčovať a monitorovať ho;

               n)

               udržiavať úzke vzťahy s vysokým predstaviteľom v Bosne a Hercegovine a inými príslušnými medzinárodnými organizáciami, ktoré pracujú v krajine, a intenzívne s nimi konzultovať; v tejto súvislosti informovať Radu o diskusiách vedených na mieste pokiaľ ide o prítomnosť medzinárodných organizácií v krajine, vrátane Úradu vysokého predstaviteľa;

               o)

               podľa potreby poskytovať poradenstvo VP týkajúce sa fyzických alebo právnických osôb, voči ktorým by sa vzhľadom na situáciu v Bosne a Hercegovine mohli prijať reštriktívne opatrenia;

               p)

               bez toho, aby boli dotknuté príslušné štruktúry velenia, pomáhať pri zabezpečovaní toho, aby sa všetky nástroje Únie v danej oblasti uplatňovali jednotne na účely dosiahnutia jej politických cieľov.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
   3.   OZEÚ úzko koordinuje svoju činnosť s Európskou službou pre vonkajšiu činnosť (ESVČ) a s jej príslušnými útvarmi.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. júla 2018 do 31. augusta 2019 je 7 521 937 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie. Účasť fyzických a právnických osôb na zadávaní verejných zákaziek zo strany OZEÚ je otvorená bez obmedzenia. Okrem toho sa na tovary zakúpené zo strany OZEÚ nevzťahuje pravidlo pôvodu.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   V rámci mandátu OZEÚ a zodpovedajúcich dostupných finančných prostriedkov OZEÚ zodpovedá za vytvorenie tímu. Tím zahŕňa odborníkov na konkrétne politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na výkon práce pre OZEÚ. Plat členov takto vyslaného personálu hradí príslušný členský štát, príslušná inštitúcia Únie alebo ESVČ. Na výkon práce pre OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   Článok 7
   Výsady a imunity OZEÚ a personálu OZEÚ
   Výsady, imunity a ďalšie záruky, ktoré sú potrebné na uskutočnenie a plynulý priebeh misie OZEÚ a členov personálu OZEÚ, sa podľa potreby dohodnú s hostiteľskými stranami. Členské štáty a ESVČ poskytnú na takýto účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (2).
   Článok 9
   Prístup k informáciám a logistická podpora
   1.   Členské štáty, Komisia a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácia Únie a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom OZEÚ a bezpečnostnou situáciou v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, a to predovšetkým tak, že:

               a)

               na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov a vypracuje pohotovostný a evakuačný plán;

               b)

               zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pôsobnosti pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Predkladanie správ
   OZEÚ pravidelne podáva VP a PBV správy. OZEÚ podľa potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Podľa potreby sa usiluje o nadviazanie kontaktov s členskými štátmi. Činnosť OZEÚ sa koordinuje s činnosťou Komisie a prípadne aj ďalších OZEÚ, ktorí pôsobia v regióne. OZEÚ pravidelne informuje misie členských štátov a delegácie Únie.
   2.   V teréne sa udržiavajú úzke vzťahy s vedúcimi delegácií Únie v regióne a vedúcimi misií členských štátov. Tieto osoby vyvíjajú maximálne úsilie na pomoc OZEÚ pri vykonávaní mandátu. OZEÚ je tiež v spojení s medzinárodnými a regionálnymi aktérmi pôsobiacimi na mieste a predovšetkým úzko spolupracuje s vysokým predstaviteľom v Bosne a Hercegovine.
   3.   V záujme podpory operácií krízového riadenia Únie, OZEÚ s ostatnými aktérmi Únie prítomnými v oblasti zlepšuje šírenie a výmenu informácií zo strany uvedených aktérov Únie s cieľom dosiahnuť vysoký stupeň spoločnej informovanosti o situácii a jej hodnotenia.
   Článok 13
   Pomoc súvisiaca s nárokmi
   OZEÚ a personál OZEÚ pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ v Bosne a Hercegovine a na tieto účely poskytujú administratívnu pomoc a prístup k príslušným spisom.
   Článok 14
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne skúmajú. OZEÚ predloží Rade, VP a Komisii do 31. októbra 2018 správu o pokroku a do 31. mája 2019 komplexnú správu o vykonávaní mandátu.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/77 z 19. januára 2015, ktorým sa vymenúva osobitný zástupca Európskej únie v Bosne a Hercegovine (Ú. v. EÚ L 13, 20.1.2015, s. 7).

      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady (SZBP) 2018/904 z 25. júna 2018, ktorým sa predlžuje mandát osobitného zástupcu Európskej únie pre Strednú Áziu

text:
               26.6.2018

               SK

               Úradný vestník Európskej únie

               L 161/12

         ROZHODNUTIE RADY (SZBP) 2018/904
   z 25. júna 2018,
   ktorým sa predlžuje mandát osobitného zástupcu Európskej únie pre Strednú Áziu
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a článok 31 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 15. apríla 2015 rozhodnutie (SZBP) 2015/598 (1), ktorým sa pán Peter BURIAN vymenúva za osobitného zástupcu Európskej únie (OZEÚ) pre Strednú Áziu. Mandát OZEÚ má uplynúť 30. júna 2018.

               (2)

               Mandát OZEÚ by sa mal predĺžiť o ďalšie obdobie 20 mesiacov.

               (3)

               OZEÚ bude mandát vykonávať v situácii, ktorá sa môže zhoršiť a mohla by brániť dosahovaniu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Petra BURIANA ako OZEÚ pre Strednú Áziu sa predlžuje do 29. februára 2020. Rada môže na základe posúdenia Politického a bezpečnostného výboru (PBV) a na návrh vysokého predstaviteľa Únie pre zahraničné veci a bezpečnostnú politiku (VP) rozhodnúť, že sa mandát OZEÚ skončí skôr.
   Článok 2
   Ciele politiky
   Mandát OZEÚ je založený na politických cieľoch Únie v Strednej Ázii. Tieto ciele zahŕňajú:

               a)

               podporu dobrých a úzkych vzťahov medzi Úniou a krajinami Strednej Ázie na základe spoločných hodnôt a záujmov podľa príslušných dohôd;

               b)

               prispievanie k posilneniu stability a spolupráce medzi krajinami tohto regiónu;

               c)

               prispievanie k posilneniu demokracie, právneho štátu, dobrej správy vecí verejných a dodržiavania ľudských práv a základných slobôd v Strednej Ázii;

               d)

               riešenie hlavných hrozieb, najmä osobitných problémov, ktoré priamo ovplyvňujú Úniu;

               e)

               zvýšenie efektivity a viditeľnosti Únie v regióne aj pomocou užšej koordinácie s ostatnými významnými partnermi a medzinárodnými organizáciami, ako napríklad Organizáciou pre bezpečnosť a spoluprácu v Európe (OBSE) a Organizáciou Spojených národov (OSN).

         Článok 3
   Mandát
   1.   Na dosiahnutie uvedených cieľov politiky sa OZEÚ udeľuje mandát:

               a)

               podporovať celkovú politickú koordináciu Únie v Strednej Ázii a pomáhať zabezpečovať súlad vonkajších činností Únie v regióne;

               b)

               v mene VP spolu s Európskou službou pre vonkajšiu činnosť (ESVČ) a Komisiou monitorovať postup vykonávania stratégie Únie pre nové partnerstvo so Strednou Áziou, doplnený o príslušné závery Rady a následnú správu o pokroku pri vykonávaní stratégie Únie pre Strednú Áziu, predkladať odporúčania a pravidelne podávať správy príslušným orgánom Rady;

               c)

               pomáhať Rade pri ďalšom rozvíjaní komplexnej politiky voči Strednej Ázii;

               d)

               podrobne sledovať politický vývoj v Strednej Ázii nadväzovaním a udržiavaním úzkych kontaktov s vládami, parlamentmi, súdnictvom, občianskou spoločnosťou a masmédiami;

               e)

               nabádať Kazachstan, Kirgizsko, Tadžikistan, Turkménsko a Uzbekistan, aby spolupracovali pri riešení regionálnych otázok, ktoré sú v ich spoločnom záujme;

               f)

               rozvíjať vhodné kontakty a spoluprácu s hlavnými aktérmi zainteresovanými v regióne vrátane všetkých významných regionálnych a medzinárodných organizácií;

               g)

               prispievať k vykonávaniu politiky Únie v oblasti ľudských práv v regióne v spolupráci s OZEÚ pre ľudské práva vrátane usmernení Únie pre oblasť ľudských práv, najmä usmernení EÚ o deťoch v ozbrojených konfliktoch, ako aj o násilí voči ženám a boji proti všetkým formám ich diskriminácie, a politiky Únie s ohľadom na rezolúciu Bezpečnostnej rady OSN č. 1325 (2000) o ženách, mieri a bezpečnosti, a to aj sledovaním vývoja v tejto oblasti a podávaním správ a formulovaním odporúčaní týkajúcich sa ho;

               h)

               v úzkej spolupráci s OSN a OBSE prispievať k predchádzaniu konfliktom a k ich riešeniu budovaním kontaktov s orgánmi a inými miestnymi aktérmi, ako sú mimovládne organizácie, politické strany, menšiny, náboženské skupiny a ich lídri;

               i)

               prispievať k formulácii aspektov spoločnej zahraničnej a bezpečnostnej politiky, ktoré súvisia s energetickou bezpečnosťou, bezpečnosťou hraníc, bojom proti závažnej trestnej činnosti vrátane obchodovania s omamnými látkami a ľuďmi, ako aj hospodárením s vodnými zdrojmi, so životným prostredím a zmenou klímy a týkajú sa Strednej Ázie;

               j)

               podporovať regionálnu bezpečnosť v rámci hraníc Strednej Ázie v kontexte znižovania medzinárodnej prítomnosti v Afganistane.

         2.   OZEÚ podporuje činnosť VP v regióne a zabezpečuje prehľad všetkých činností Únie v regióne.
   Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   PBV je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
   3.   OZEÚ svoju činnosť úzko koordinuje s ESVČ a jej príslušnými útvarmi.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ v období od 1. júla 2018 do 29. februára 2020 je 1 660 000 EUR.
   2.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   3.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   OZEÚ v rámci svojho mandátu a zodpovedajúcich finančných prostriedkov, ktoré má k dispozícii, zodpovedá za vytvorenie tímu. Tím zahŕňa odborníkov na konkrétne politické otázky vyplývajúce z mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu pre OZEÚ. Plat členov takto vyslaného personálu hradí príslušný členský štát, príslušná inštitúcia Únie alebo ESVČ. Na výkon práce pre OZEÚ sa tiež môžu prideliť experti, ktorých do inštitúcií Únie alebo ESVČ vyslali členské štáty. Členovia medzinárodného zmluvného personálu musia byť štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, vysielajúcej inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.
   Článok 7
   Výsady a imunity OZEÚ a personálu OZEÚ
   Výsady, imunity a ďalšie záruky, ktoré sú potrebné na vykonávanie a plynulý priebeh misie OZEÚ a pre členov personálu OZEÚ, sa podľa potreby dohodnú s hostiteľskými krajinami. Členské štáty a ESVČ poskytnú na tento účel všetku potrebnú podporu.
   Článok 8
   Bezpečnosť utajovaných skutočností EÚ
   OZEÚ a členovia tímu OZEÚ dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (2).
   Článok 9
   Prístup k informáciám a logistická podpora
   1.   Členské štáty, Komisia, ESVČ a Generálny sekretariát Rady zabezpečujú, aby mal OZEÚ prístup ku všetkým relevantným informáciám.
   2.   Delegácie Únie v regióne a/alebo členské štáty podľa potreby poskytujú logistickú podporu v regióne.
   Článok 10
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom OZEÚ a bezpečnostnou situáciou v oblasti pôsobnosti všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, a to predovšetkým tak, že:

               a)

               na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia pre riadenie bezpečného presunu personálu do oblasti pôsobnosti a v rámci nej, ako aj riadenie bezpečnostných incidentov, a vypracuje pohotovostný a evakuačný plán;

               b)

               zabezpečuje, aby boli všetci členovia personálu nasadzovaní mimo Únie poistení pre prípad zvýšeného rizika, ako si to vyžaduje situácia v oblasti pôsobnosti;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu pred presunom do oblasti pôsobnosti alebo bezprostredne po ňom zúčastnili na primeranom bezpečnostnom výcviku podľa stupňa rizikovosti, ktorý tejto oblasti pôsobnosti pridelila ESVČ;

               d)

               zabezpečuje vykonávanie všetkých dohodnutých odporúčaní vypracovaných na základe pravidelných posúdení bezpečnosti a predkladá Rade, VP a Komisii písomné správy o ich vykonávaní, ako aj o iných bezpečnostných otázkach v rámci správy o pokroku a správy o vykonávaní mandátu.

         Článok 11
   Podávanie správ
   OZEÚ pravidelne podáva ústne a písomné správy VP a PBV. OZEÚ podľa potreby podáva správy aj pracovným skupinám Rady. Pravidelné správy sa rozosielajú prostredníctvom siete COREU. OZEÚ môže podávať správy aj Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 12
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a opatrenia členských štátov pôsobili súdržne. Podľa potreby sa usiluje o nadviazanie kontaktov s členskými štátmi. Činnosť OZEÚ sa koordinuje s príslušným geografickým útvarom ESVČ, ako aj s Komisiou. OZEÚ pravidelne informuje misie členských štátov a delegácie Únie.
   2.   Na mieste sa udržiavajú úzke vzťahy s vedúcimi misií členských štátov a vedúcimi delegácií Únie. Tieto osoby vyvíjajú maximálne úsilie na pomoc OZEÚ pri vykonávaní mandátu. OZEÚ je tiež v spojení s inými medzinárodnými a regionálnymi aktérmi pôsobiacimi na mieste.
   Článok 13
   Pomoc súvisiaca s nárokmi
   OZEÚ a personál OZEÚ pomáhajú pri poskytovaní informácií pri riešení všetkých nárokov a záväzkov, ktoré vyplývajú z mandátov predchádzajúcich OZEÚ pre Strednú Áziu a na tieto účely poskytujú administratívnu pomoc a prístup k príslušným spisom.
   Článok 14
   Preskúmanie
   Vykonávanie tohto rozhodnutia a jeho súlad s inými príspevkami Únie v regióne sa pravidelne skúmajú. OZEÚ predloží Rade, VP a Komisii do 31. októbra 2018 správu o pokroku a do 30. novembra 2019 komplexnú správu o vykonávaní mandátu.
   Článok 15
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2018

            Za Radu

            predsedníčka

         F. MOGHERINI

      (1)  Rozhodnutie Rady (SZBP) 2015/598 z 15. apríla 2015, ktorým sa vymenúva osobitný zástupca Európskej únie pre Strednú Áziu (Ú. v. EÚ L 99, 16.4.2015, s. 25).

      (2)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: Rozhodnutie Rady (EÚ) 2018/902 z 21. apríla 2016 o podpise v mene Európskej únie a jej členských štátov a predbežnom vykonávaní protokolu k rámcovej dohode medzi Európskou úniou a jej členskými štátmi na jednej strane a Kórejskou republikou na strane druhej s cieľom zohľadniť pristúpenie Chorvátskej republiky k Európskej únii

text:
               26.6.2018

               SK

               Úradný vestník Európskej únie

               L 161/1

         ROZHODNUTIE RADY (EÚ) 2018/902
   z 21. apríla 2016
   o podpise v mene Európskej únie a jej členských štátov a predbežnom vykonávaní protokolu k rámcovej dohode medzi Európskou úniou a jej členskými štátmi na jednej strane a Kórejskou republikou na strane druhej s cieľom zohľadniť pristúpenie Chorvátskej republiky k Európskej únii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 207 a 212 v spojení s článkom 218 ods. 5,
   so zreteľom na Akt o pristúpení Chorvátskej republiky, a najmä na jeho článok 6 ods. 2,
   so zreteľom na návrh Európskej komisie,
   keďže:

               (1)

               Rámcová dohoda medzi Európskou úniou a jej členskými štátmi na jednej strane a Kórejskou republikou na strane druhej (1) (ďalej len „dohoda“) bola podpísaná v Bruseli 10. mája 2010.

               (2)

               Chorvátska republika sa stala členským štátom Európskej únie 1. júla 2013.

               (3)

               V súlade s článkom 6 ods. 2 Aktu o pristúpení sa pristúpenie Chorvátska k dohode má dojednať prostredníctvom protokolu k tejto dohode. Použiť sa má zjednodušený postup, podľa ktorého má protokol uzavrieť Rada konajúca jednomyseľne v mene členských štátov a príslušné tretie krajiny.

               (4)

               Dňa 14. septembra 2012 Rada poverila Komisiu, aby začala rokovania s dotknutými tretími krajinami. Rokovania s Kórejskou republikou boli úspešne ukončené parafovaním protokolu.

               (5)

               V článku 4 ods. 3 protokolu sa stanovuje, že táto dohoda sa pred nadobudnutím platnosti bude predbežne vykonávať.

               (6)

               Protokol by sa mal podpísať a predbežne vykonávať do ukončenia postupov na jeho uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie a jej členských štátov schvaľuje podpis protokolu k rámcovej dohode medzi Európskou úniou a jej členskými štátmi na jednej strane a Kórejskou republikou na strane druhej, s výhradou uzavretia protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie a jej členských štátov.
   Článok 3
   Protokol sa predbežne vykonáva do ukončenia postupov na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Luxemburgu 21. apríla 2016

            Za Radu

            predseda

         A. VAN DER STEUR

      (1)  Ú. v. EÚ L 20, 23.1.2013, s. 2.